"ብልክዕ፡ ናታ ግን ዝኸፍአ`ዩ፡ ምኽንያቱ ሮስ ተወሰኽቲ ዲጂታላውያን ደሃልቲ ነይሮማ። ገሊኦም ተጻረፍቲ ገሊኦም ድማ ድምጾም ዘየስምዑ፡ ዘስቀጡ። ናታ ካልእ ዝተፈለየ ዓለም`ዩ ነይሩ"። ኣብ ዝቐጸሉ ሒደት ዓመታት፡ ሮስ መብዛሕትኡ እዋን ኣብ`ቲ ዲጂታላዊ ዓለም ጥሒላ ትጠፍእ ነይራ። ሮስ ሓደ ሓደ እዋን ናይ ብርዒ ስም ካልእ እዋን ድማ ሓቀኛ ስማ እናተጠቕመት ብዛዕባ`ቲ ዘጋጠማ ኣብ ማሕበራዊ መራኸቢታት ትጽሕፍ ነይራ። ሓደ መዓልቲ ኣብ 2019፡ ኣብ ማሕበራዊ መራኸቢታት ብዛዕባ ፖርንሃብ ዝተለጠፉ ሓያሎ ጽሑፋት ኣጓኒፎማ። ኣብ ምዕቃብ ኣናህብ ንዝነጥፋ ትካላት ሓገዝ ብምውፋዩ፣ ንጽሙማን ዘገልግሉ ናይ ጽሑፍ መግለጺታት [ካፕሽንስ] ብምትእትታዉን ግዳያት ዘቤታዊ መጥቃዕቲ ንዝኾናን ኣብ ኢንዱስትሪ ቴክኖሎጂ ክኣትዋ ንዝደልያ ደቀንስትዮ ማህደር ትምህርቲ ዝኾነን ናይ 25,000 ዶላር ብምውፋዩ ሰባት ክንእድዎ ርእያ። ምንጪ ስእሊ, Rose Kalemba መግለጺ ስእሊ, ሮዝ ካሌምባ ምስ ኣቡኣ ኣብ 2019፡ 42 ቢልዮን ሰባት ነቲ መርበብ ሓበሬታኡ ከምዝበጽሕዎ/ዝረኣይዎ ፖርንሃብ ገሊጹ። እዚ ማለት ድማ ቁጽሪ በጻሕቲ ካብ`ታ ዝሓለፈት ዓመት ብ8.5 ቢልዮን ዓብዩ ማለት`ዩ። ብማእኸላይ ገምጋም 115 ሚሊዮን በጻሕቲ ነይሮሞ ማለት`ዩ፡ ኣብ ሓንቲ ካልኢት ድማ 1,200 ምፍታሽ/ምድላይ [ሰርችስ] ነይሮም ማለት`ዩ። "ተጠቃሚ ማሕበራዊ መራኸቢታት እንተኼንካ ፖርንሃብ ዘይከጓንፈካ ዘይሕሰብ`ዩ" ትብል ሮስ። "ንገዛእ ርእሱ ከም ሓደ `ዝተበራበረ` ተልእኾ ገይሩ ኣብ ቅድሚት ንምስራዕ ዓቢ ስራሕ ሰሪሑ`ዩ፡ ካብ`ቲ ዝነበሮ ወሲባዊ ንጥፈት ናይ ምርኣይ ተግባር`ውን ዳርጋ ሓሊፉ ከይዱ፡ ከም`ቲ ናተይ መግለጺታት ዘለዎም ምስልታት ግን ገና ኣብ`ቲ መርበብ ሓበሬታኡ ተለጢፎም ኣለዉ። ወሲባዊ መጥቃዕቲ ዝተፈጸመሎም ምስልታት ከምዘለዉን እተን ግዳያት ድማ ምስለን ኣብ`ኡ ከምዝተጠቅዐ ይፈልጣ ድየን ኣይፈልጣን ክትፈልጠሉ እትኽእል መንገዲ የለን" ድማ ኢላ። ኣብ`ቲ ዝለጠፈቶ ተላባዒ [ቫይራል] ጽሑፍ ዝርዝራት ናይ`ቲ ኣብ ልዕሊኣ ዝተፈጸመ ምግሳስ ኣስፊራ፡ ፖርንሃብ ድማ ጠበቓ ተመሲላ ክሳብ እተፈራርሖ ጸማም እዝኒ ምሃቡ ወቒሳ። ብደርዘናት ዝቑጸሩ ደቀንስትዮን ደቂ ተባዕትዮን ድማ ምስልታት ንዓኣቶም ናይ ዘጋጠሞም መጥቃዕትታት`ውን ኣብ ፖርንሃብ ተለጢፉ ከምዘሎ ገሊጾም። "እዞም ከም`ዚኣቶም ዝኣመሰሉ ዘሰንብዱ ጠቐነታት ሓያሎ ዓመታት ፖርንሃብ በቶም ሓደስቲ ዋናታቱ ቅድሚ ምግዝኡ ኣብ 2009`ዮም ክቕልቀሉ ጀሚሮም። በዚ ምኽንያት ድማ ኣብ`ቲ እዋን`ቲ እቶም ጠቐነታት ብኸመይ ይተሓዙ ከምዝነበሩ ሓበሬታ የለን። ድሕርቲ ለውጢ ዋንነት ግን፡ ከም ኣካል ቃልስና ኣንጻር ወሲባዊ መጥቃዕቲ ቆልዑን ምልጣፍ ዘይፍቑዳት ምስልታትን፡ ፖርንሃብ ኣብ`ቲ ጽላት ኣለዉ ዝበሃሉ ጽኑዓት ናይ ድሕነት ፖሊሲታት ኣተኣታትዩ`ዩ። ሕጂ`ቲ ኩባኒያ ቮባይል ይጥቀም`ዩ። እዚ ዝለዓለ ዘመናዊ ጥበብ ዝውንን መሳርሒ`ዚ ዘይሕጋዊ ምልጣፍ ንምዕጋት ኣሰር ኢድ [ፊንገር ፕሪንት] ዝቆጻጸርን እቲ መበቆላዊ [ኦሪጂናል] ቪዲዮ ኣብ`ቲ መርበብ ከይኣቱ ይኽልክል" ኢሉ ፖርንሃብ ንቢቢሲ ኣብ ዝሰደዶ መግለጺ። ንምንታይ ከም`ቶም ናይ ሮስ ዝኣመሰሉ መግለጺታት ዝሓዙ ጽሑፋት ገና ኣብ ፖርንሃብ ተለጢፎም ይረኣዩ ዝብል ሕቶ ምስ ቀረበሉ ድማ፡ "ንሕጊ ኣጠቓቕማና ንዝኽተሉ መግለጺታት ነፍቅድ ኢና። ገለ ሰባት ነዞም ምስ ክውንነት ዘይራኸቡ ነገራት`ኳ ቅኑዓት ኮይኖም እንተዘይረኸብዎም፡ ብብዙሓት ኣብ መላእ ዓለም ዘለዉ ሰባት ግን ተፈታውነት ኣለዎም፡ ብሕግታት መሰል ሓሳብካ ምግላጽ ድማ ውሕስነት ዝተዋህቦ`ዮም" ኢሉ እቲ ኩባንያ። ፖርንሃብ ኣብ 2015 "ሓባራዊ ውዕል ዘይብሎም ምስልታት ናይ ምእላይ ስርዓት" ኣተኣታትዩ፡ ምስልታት ወሲባዊ ድፍረት ግን ኣብ`ቲ መርበር ገና ይልጠፉ ኣለዉ። ዓሚ ጥቅምቲ ወዲ 30 ዓመት ክሪስቶፈር ጆንሰን ዝተባህለ ነባሪ ፍሎሪዳ ንሓንቲ ጓል 15 ዓመት ቖልዓ ብምግሳስ ተኸሲሱ። እቶም ምግሳስ ናይ`ታ ቖልዓ ዘርእዩ ምስልታት ድማ ኣብ ፖርንሃብ ተለጢፎም ነይሮም። ንቢቢሲ ኣብ ዝለኣኾ መግለጺ፡ ፖርንሃብ "ኣፍልጦ ናይ`ቲ ወሲባዊ ድፍረት ምስ ፈለጥና ቀልጢፍና ነቶም ምስልታት ናይ ምእላይ/ምልጋስ ፖሊሲ`ዩ ዘለና ብምባል፡ ኣብ`ዚ ጉዳይ`ዚ`ውን ከምኡ ኢና ጌርና ኢሉ"።.
